Карла Спампані

Ка́рла Спампа́ні (; , Рым (?) — ) — архітэктар барока, прадстаўнік паладыянскай школы.

 Біяграфія 
Нарадзіўся ў Італіі, меркавана, у Рыме. Лічыцца, што вучыўся ў Акадэміі Святога Лукі ў Рыме. Пад уплывам мастака Францішка Смуглевіча ў 1770 перасяліўся ў Вялікае Княства Літоўскае. Першапачаткова працаваў з заказамі езуітаў (да скасавання ордэна ў 1773), выкладаў архітэктуру ў Віленскай акадэміі. Удзельнічаў у пабудове акадэмічных будынкаў, астранамічнай абсерваторыі.

Пасля служыў у войску, у 1774 атрымаў ранг харужага булавы польнай літоўскай, з 1779 капітан.

Для Паўла Ксаверыя Бжастоўскага пабудаваў палац у Паўлаве, з канца 1770-х гг. выконваў заказы Караля Радзівіла Пане Каханку (аўстэрыя, перабудова палаца ў Альбе і інш.). У 1779—1783 прыдворны архітэктар Юзафа Радзівіла, пабудаваў для яго драўляны палац у Радзівілімонтах пад Клецкам. Для Дамініка Пшаздзецкага пабудаваў палац у Заслаўі, завяршыў будоўлю касцёла. Для Адама Хмары пабудаваў палац у Сёмкаве. Для Тадэвуша Коцела пабудаваў двор і лямус у Беніцы каля Маладзечна. Кіраваў дэкараваннем палаца ў Шчорсах для Іахіма Храптовіча. Удзельнічаў у пабудове палаца Ігната Мараўскага ў Беліцы каля Менска. Па заказе Юстыніяна Шчыта будаваў палац у Юстыніянаве, двары ў Добрамыслях і Таболках. Для Пятра Твароўскага пабудаваў двор у Велясніцы пад Пінскам. У Вільні кіраваў рамонтам капліцы Святога Казіміра пры кафедральным касцёле. Для Юзафа Паца склаў праект двароў у Мытах і Ражанцы каля Ліды. Для Альбрэхта Радзівіла пабудаваў драўляны палац у Анопалі.

Памёр ад сухотаў. Пахаваны ў драўлянай царкве базыльянскага манастыра ў Цапры пад Клецкам.

 Творчасць 
Быў адным з піянераў класіцызму ў ВКЛ, будаваў пераважна мураваныя і драўляныя палацы, займаўся іх дэкараваннем.

 Шчорсаўскі палацава-паркавы ансамбль, 1770—1776 (разам з Я. Габрыелем і Джузэпэ Сака).
 Асобныя крылы езуіцкага калегіума і прыбудовы да абсерваторыі Віленскага ўніверсітэта, 1773.
 Праект палаца ў Паўлаве пад Вільняй, 1775.
 Палац у Сёмкаве, 1775/6-1780.
 Нясвіжскі палацава-паркавы  комплекс (у 1778—1779)
 Палац Пшаздзецкага ў Заслаўі, 1778—1782.
 Касцёл Найсвяцейшай Дзевы Марыі ў Заслаўі (?).
 Радзівілімонтаўскі палац, 1778—1783.
 Абнаўленне капліцы Святога Казіміра ў Віленскім кафедральным саборы, 1782 (абнаўленне).
 Сядзіба і лямус у Беніцы пад Маладзечнам.
 мост і капліца ў в. Кухцічы.

 Крыніцы 

 Літаратура 
 Вялікае княства Літоўскае: Энцыклапедыя. У 2 т. Т. 2. — Мінск, 2006. — ISBN 985-11-0378-0




Катэгорыя:Архітэктары Беларусі
Катэгорыя:Архітэктары Літвы
Катэгорыя:Архітэктары Італіі
Катэгорыя:Архітэктары Вільні
Катэгорыя:Архітэктары барока
Катэгорыя:Архітэктары Вялікага Княства Літоўскага
Катэгорыя:Памерлі ад туберкулёзу